b'\n_START_ARTICLE_\nPlugin\n_START_PARAGRAPH_\nPlugin (cuv\xc3\xa2nt englez compus care se pronun\xc8\x9b\xc4\x83 [plag in]),\xc2\xa0numit \xc8\x99i plug-in,\xc2\xa0add-in,\xc2\xa0addin,\xc2\xa0add-on,\xc2\xa0addon, extensie sau insert, este un tip de program care poate s\xc4\x83 se integreze \xc3\xaentr-un alt program (numit \xe2\x80\x9ede baz\xc4\x83\xe2\x80\x9d) pentru a \xc3\xaendeplini func\xc8\x9bii specifice. Exemple tipice de plugin sunt cele pentru afi\xc8\x99area formatelor grafice (de ex. SVG dac\xc4\x83 browserul nu include implicit acest format), pentru a executa fi\xc8\x99iere multimedia, pentru a cripta/decripta e-mailuri (de exemplu PGP), sau pentru a filtra imagini \xc3\xaen programe grafice. Programul de baz\xc4\x83 (un browser, un client de po\xc8\x99t\xc4\x83 electronic\xc4\x83 \xc8\x99.a.) seteaz\xc4\x83 un standard pentru schimbul de date cu programele plugin, permite accesul acestora la anumite date din programul de baz\xc4\x83 \xc8\x99i execut\xc4\x83 cererile lor._NEWLINE_Mul\xc8\x9bi produc\xc4\x83tori de software cu renume ofer\xc4\x83 dezvoltatorilor de programe API-uri (Application Programming Interface) pentru programe de tip plugin, pentru a m\xc4\x83ri utilitatea produsului de baz\xc4\x83.\n_START_SECTION_\nEtimologie\n_START_PARAGRAPH_\nCuv\xc3\xa2ntul plugin \xc3\xae\xc8\x99i are originea \xc3\xaen verbul englez plug-in, care \xc3\xaenseamn\xc4\x83 a conecta / a insera. De aici \xc8\x99i varianta de insert folosit\xc4\x83 \xc3\xaen anumite programe de software \xc3\xaen limba rom\xc3\xa2n\xc4\x83 (ca Windows sau Office).'